86 in één naweek in Wes-Kaap vermoor | Netwerk24
Deur Maygene de Wee 06 Desember 2019 18:19
'n Polisiebron met kennis van die moordsyfers sê in baie gevalle is die oortreder en die slagoffer aan mekaar bekend.
Volgens die bron is baie van die mense dronk en raak dan gewelddadig. Dit is of vriende wat saamgedrink het of in baie gevalle paartjies wat saam gekuier het en dan gewelddadig teenoor mekaar geraak het.
"Hulle steek mekaar met messe en ander skerp voorwerpe dood," sê die bron.
Die Wes-Kaapse polisie wou by navraag nie kommentaar oor misdaadsyfers lewer nie.
Kapt. Frederick van Wyk, 'n polisiewoordvoerder, sê die polisie kan nie misdaadsyfers bekend maak nie omdat daar 'n nasionale moratorium daarop is. "Alle moorde word as 'n prioriteit beskou, ondanks die motief (vir die moord)," sê Van Wyk.
Albert Fritz, LUR vir gemeenskapsveiligheid in die Wes-Kaap, het die afgelope week die moordsyfer in die Skiereiland bevestig.
Hy sê hul statistieke, wat hulle by die departement van gesondheid se forensiese afdeling kry, bevestig daar is van Vrydag 29 November tot Sondag 1 Desember 47 moorde in die metro-streek aangemeld.